**1-дәріс тақырыбы:**

**Уақыт пен кеңістік. Табиғи және жасанды оқиғалар: заманалы басылымдар, ақпараттық ағым сипаты. Lead құбылысы, ақпаратты іріктеу әдісі.**

***Дәріс мақсаты: Уақыт пен кеңістік ауқымында журналистика жанрларының жалпы атқарар қызметін түсіндіру.***

Уақыт пен кеңістік ғаламында әлсін-әлі өтіп жатқан үдеріс, оқиға, құбылыс санатын шартты түрде екіге бөлуге болады: табиғи және жасанды. Табиғи қүбылыстар адамның араласуынсыз дүниеге келер болса, әлеуметтік, антропогендік оқиғалар тікелей адамның әрекеті, оның тікелей қатысуы, кейде оның ұйымдастыруы арқасында қоздап жатады. Ал бұлардан келіп расшыл дерек, нақты факті, қажетті цифрлар легі адам санасы, журналист шығармашылығы арқылы іріктеледі, сұрыпталады. Бітімі бөлек туындыға айналады. Масс-медиа, лайықты технология көмегімен мәтін, дыбыс, бейне пішінінде әлеуметтік аренаға шығады. Бұлардан басқа адамның ішкі әлеміндегі тербелістер, өзгерістер лебі табиғи һәм қоғамдық құрылыс арнасына құйылып жатады. Заманалы журналистиканың сусындайтын бұлақтары да, міне, осылар. **«Ұйқыдағы ару» эффекті. Журналист өзінің туындыгерлік, шығармашылық лебі арқылы ұйықтап жатқан фактілерді, цифрларды, оқиғаларды, құбылыстарды оятады. Эффект «спящей красавицы». Журналист своим творческим прикосновением пробуждает цифры, факты, оживляет происшествия, события и явления.**

Бабажурналистиканың да, кешегі журналистиканың да, қазіргі журналистиканың да сын-сипаты Міржақып Дулатовтың әйгілі формуласымен кестеленеді. Қай жұрттың баспасөзі күшті болса, сол жұрттың өзі де күшті. Осы пікірді қай жұрттың өзі күшті болса, сол жұрттың баспасөзі де күшті деп, өзгертіп те айтуға болады. Математикадағы сияқты қосылғыштардың орны өзгергенімен қосынды өзгермейді. Сонымен қатар бұл ережеден екі тараптың да бір-бірімен ажырамастай тығыз байланыста екенін аңғарамыз, яғни демократиялық дәстүрі орныққан ел өз баспасөзін алаламай барынша қолдайды, ал баспасөзі елдің өркендеуіне, дамуына, ілгерілеуіне барынша қызмет етеді. Ағартушылық, ақпараттық, сараптамалық, деректі-көркемдік, тәрбиелік, өркениеттік роль атқарады. Әрине, бұлар жалпылық мәні бар ұғымдар. Ал осы жасампаздық істі нақтыландыратын, күнделікті жүзеге асыратын кім? Журналист пен блогер. Қандай журналист? Менің ойымша, ол – интеллектуал, принципшіл, жағымды мағындағы ұлтшыл, дарынды, талғампаз, әдепті, мәдениетті, еңбекшіл тұлға. **Яғни творчестволық потенциал конвергенциясы, бір адамның басына тоғысқан жасампаз қасиеттер.**

Біз қазір тысқы да, ішкі әсерлердің салдарынан әсіре Батысшыл болып бара жатырмыз. Өзімізде барын да, жоғын да сырттан тасымалдауды жөн көріп отырмыз, бөгдеден алып келіп талғаусыз қабылдай беретін әдет таптық. Іріктеу, сұрыптау, жерсіндіру дегенді мүлде ұмыттық. Бұл журналистика теориясы мен тәжірибесіне де қатысты. Ақпараттық, мультимедиалық, интернет журналистика сияқты атауларда пәлендей принципті жаңалық жоқ. Қабылетсіз, дарынсыз, білімсіз жан өзгенің айтқанына бас шұлғи береді, жалаң технологияны ғана місе тұтады. Мәтінді жазбайды, құрастырады, қалап шығады. Қауқары соған ғана жетеді. Өздерінің әдеби-шығармашылық мінін технологиялық жамылғымен бүркемелегісі келеді. Ел араламайды, несібесін интернеттен ғана теріп жейді. Бір сөзбен айтқанда, офистік журналистиканы төңіректейді. Нағыз журналист шығармашылықты-творчествоны жаңа технология мүмкіндігімен ұштастырады, саяси-әлеуметтік, экономикалық, мәдени, біліми-ғылыми атмосфераның ішінде жүреді. Іркіліссіз ізденіс, пішіндік және көркемдік инновация дегеніміздің өзі осы. Тіпті соноу ХХ ғасырдың жиырма алтыншы жылы Сәбит Дөнентаев «Тілшілер хабарды қалай жазулары керек» деген нұсқамалық-әдістемелік мақаласында ақпаратқа қойылар талапты Батыс пен Шығыс қисынгерлерінен талай жыл бұрын қадай айтып кеткен: «Газетке хабар жазып дағдыланып жүрген тілшілердегі өнегені өз хабарларынан-ақ алуларына болады. Өйткені газетке келген хабардың ықшамдалып, түзетілмей басылатыны кем де кем. Әуелгі жіберген хабарының қаншасы қысқартылып, қандай жері түзетілгенін бақылап отырған тілші ендігі жазғанда, бастапқы қателерін түзеумен отырса, үйрену, ысылу сол болмақ. Шама келгенше әрі қысқа, әрі ұғымды жазуға талап ету керек. Керексіз сөзді көп араластырған хабар ұзын да, ұғымсыз да болады. Бір сөз екі айтылса, құрғақ кесте, бос айғай қыстырылса, біреуді мақтауға, болмаса әйтеуір жамандауға ынта салынса, керексіз сөз сондайдан көбейеді. Сөйтіп, керектіге орын аз қалған соң – хабардың ұғымсыз шығатыны да сол. Екінші, түрлі айтқанда асырып жазсаң – хабар ұзын, жасырып жазсаң – қысқа, болғанды, шынның өзін жазсаң – табылмайтын хабар сол. Бірақ шында шын бар, «болды» екен деп шынның бәрін хабар қылып жазуға болмайды.

Газетке қандай әңгіменің жайынан жазу керек екендігін газет оқып жүрген, әлеумет ісіне араласып жүрген азаматтардың, әсіресе тілшілер білуіне керек. Көптің үлгі алатын пайдалы, кепке кесел тиетін зиянды болу жағын, хабарды қазбастан бүрын салмақтау керек. Асса бір-ақ ауыл, қалса екі кісінің арасынан шығып, маңызы да содан аспайтын болса, ондай әңгіме әлеуметтің үлгі алуына жарамайды. Оны хабар деп жазбау лайық. Тілші шын мағынада тілші боламын десе, әлеуметшіл болсын. Әлеумет қайғысына жылап, қызығына күлмеген тілші әлеуметшіл де, тілші де емес, ондайлар кеңес өкіметінің кедергісі, жауы ғана. Ел ішінде жаңа тұрмыс орнатуға көмекші, жетекші болатын – тілші. Тілші хабарды азғантай болса да бас пайдасына бұрып жазса, қалтасын ойлап жазса, халық атынан кооператив ашып, оны саудаға бұрған залымдардан бағасы артық емес. Бұл – тілшіліктің ішкі шарты. Сыртқы шартқа келгенде, қандай хабар жазса да тыянақты болу үшін мынау алты сұрақ естеріңде болсын:

1) Қайда? 2) қашан? 3) Кім? 4) Не? 5) Қалай және 6) Неге? Бұл алты сұраудың бірі хабарсыз қалса, хабар – шала. Мәселен, бір мұғалім: «ноябрьдің 10-нан мектеп ашып...» дегенде, қай ауылда ашқандығын жазбаса, хабар толық бола ма. Екінші: бір тілші «біздің елдегі кооператив басқармасына қайтадан сайлау болып, мүшелеріне...» деп аяқтаса да, сайлаудың қашан болғанын айтпағаны – хабарды ақсатып тұр. Осы күнгі жазып жүрген тілшілердің көбінде анау алты сұраудың біреуі түгіл үшеу-төртеуіне жауап бермей, сыдыртып өтетін әдет бар. Мәселен, «биылғы сайлау талассыз өтті. Болатком, ауылаткомдардың баяндамаларын өкілдер ықыласпен тыңдап бірауыздан қабыл алды...» деген хабардан не ұғуға болады. Бұл сияқты хабарды екі тілшіміздің бірі жазып жүр. Бұдан былай өз хабарына өзі сыншы болып, анау алты сұраудың қайсысы жауапсыз қалды, соны түгендеп жазуға әдеттену, ашып айтқанда, әңгіменің бетін, қабығын жазбай, дәнін, маңызын жазу керек» **[Дөнентаев С. Шығармалар. – Алматы: Қазақтың көркем әдебиет баспасы, 1957. 360-361 бб.].**

Уақыт пен кеңістік түсінігі. Теория [грек. theoria – бақылау, зерттеу]. Мағыналары:

1. Қоғам мен табиғат дамуының объективті заңдылықтарын бейнелейтін қоғамдық тәжірибені жинақтау.

2. Ғылыми ережелер жиынтығы, әлдебір құбылыстар, фактілер жөніндегі ілім; белгілі бір мәселе бойынша көзқарастар жүйесі.

3. Белгілі бір ғылым немесе оның тарауын құрайтын ережелер, сондай‑ақ әлдебір шеберлік, өнер саласындағы ережелер жиынтығының тұтасымы.

4. Шынайы өмір шындығына сүйенбейтін жалаң (отвлеченный) білім, пайымдаулар.

**Журналистика пәнінің басқа ғылым салаларымен байланысы. *Жанр* ұғымы. Биологиядан келген термин. Әйгілі швед ғалымы Карл Линней еңбегінің алғашқы нұсқасы «Systema naturae sive regna tria naturae systematice proposita per classes, ordines, genera, & species» (1735 ж.) (лат.) («Система природы, или три царства природы, систематически расположенные по классам, отрядам, родам и видам») деп аталған, ал оныншы басылымы – «Systema naturæ per regna tria naturæ, secundum classes, ordines, genera, species, cum characteribus, differentiis, synonymis, locis» (1758 ж.). Биологияда микробтар биохимисы деген сала бар. Тіпті микробтар да өзіне қолайды орта іздейді.** М.М. Бахтин «Проблемы поэтики Достоевского» монографиясында: «Жанр всегда тот, и не тот, всегда стар и нов одновременно. Жанр возрождается и обновляется на каждом этапе развития литературы и в каждом индивидуальном произведении данного жанра. Жанр живет настоящим, но всегда помнит свое прошлое. Жанр – представитель творческой памяти в процессе литературного развития», - деген. «Жанр қашанда таныс Һәм бейтаныс, көнелігі мен сонылығы қашанда мезгілдес. Жанр әдебиет дамуының әр кезеңінде және сол жанрдың әрбір жеке шығармасында жаңғырып, жасарып отырады. Жанр бүгінгі күнмен өмір сүреді, бірақ өзінің өткенін естен шығармайды. Жанр - әдебиет дамуы үдерісіндегі шығармашылық жадтың өкілі». Профессор Т.Қ.Қожакеев «Жас тілшілер серігі» атты еңбегінде: «Жанр дегеніміз газет‑журнал материалдарының, радио мен телевизия хабарларының өмір сүру, көрініс беру формасы», ‑ деп жазады. Профессор М.К. Барманқұлов журналистика жанрлары туралы былай дейді: «ұзақ тарихи мерзімде түбегейлі өзгеріске ұшырамайтын, өмір шындығын бейнелейтін құрылымдық-композициялық сипаттар жүйесі».

**Жанр дегеніміз – журналист шығармасының орнықты пішіні, формасы. Жанрдың үш іргетасы, мықты негізі бар, олар – пән, қызмет (функция) және әдіс. Әрбір жанр өмірлік материалдың белгілі бір түрімен, типімен жұмыс істейді. Яғни жанр өмірлік материалды жақтырады, не жақтырмайды (жатырқайды/жатырқамайды); қабыл алады, не қабыл алмайды.**

**ПӘНІ**

***Журналистің назарына іліккен өмірлік материал – жанрдың аса маңызды таяныштарының бірі, журналистиканың пәні дегеніміз де осы.***

**ҚЫЗМЕТІ**

***Жанрдың екінші құрамдас бөлігі – ол оның атқарар қызметі (функциясы), басқаша айтқанда, өз шығармасын жазу/түсіру барысында журналист қандай мақсат көздейді, материалдың функионалдық орнықтылығы қалай? Мәселен, мақала мәселе қоюға, оның шешімін іздеуге «маманданады», «не істеу керек?» деген сауалға жауап іздейді.*** ***Басқа жанрлардың функциялары былайша айқындалады: олардың көмегімен ең бір көкейтесті міндеттердің орындалуы қамтамасыз етіледі. Байқам (заметка) жаңалықты хабарлайды және «не болып жатыр?» деген сұраққа жауап береді, репортаж соның қалай болып жатқарыр баяндайды/көрсетеді, ал сұхбат пікірге иек артады.***

**ӘДІСІ**

***Жанрдың соңғы құрамдас бөлігі – ол ақпаратпен жұмыс істеу әдісі. Мәселен, хабарлама жанры хақында сөз қозғасақ, ол төмендегідей әдістер болуы мүмкін:***

* ***Байқау, зерделеу***
* ***Құжаттарды, деректерді зерттеу***
* ***Сұрау, жауаптасу***

Жанрдың шарттылығы Академик, Нобель сыйлығының лауреаты Николай Семенов Жер планетасының ғарыштан қарағанда, меридианға бөлінбейтінін айтқан. Ондай бөлініс ыңғайлы болу үшін жасалған. Бұрынғы және қазіргі ақпараттық ағын. Дәстүрлі журналистика теориясындағы ***байқам*** **(*заметка)*** ұғымы. Инновациялық мүммкіндіктер. Ақпараттарды іріктеу және сұрыптау. Қажеттілік-зәрулік теориясы Абрахам Маслоу, П. Симонов (теория потребности). Ақпараттардағы сәйкессіздік қағидасы. Қазіргі ақпараттық блоктардағы тепе-теңдік заңдылығы.

**Журналистика жанрларының табиғаты журналистиканың хабрламалы-ақпараттық, наихаттық-идеологиялық, ағартушылық, дүниетанымдық, көңіл көтерушілік қызметімен тығыз байланысты.**

**Журналистика жанрларын бір-бірінен ажырату белгілері:**

**1. Нысан-объектінің сын-сипаты, жаратылысына қарап анықтау.**

**2. Жанрдың тақырыпты қамту ауқымына (мүмкіндігіне) қарап анықтау.**

**3. Әр жанрдың өзіне лайық, өзіне тиесілі қызметі (мүмкіндігі) болады.**

**4. Көркемдеуші элементі, тілі мен стиліне қарап анықтау.**

***Тұтастық. Бірлік. Қайталанбалық. Ұдайы өзермелік.***

Журналистика пәнінің басқа ғылым салаларымен байланысы. Бұрынғы және қазіргі ақпараттық ағын. Дәстүрлі журналистика теориясындағы ***заметка*** ұғымы. Инновациялық мүммкіндіктер. Ақпараттарды іріктеу және сұрыптау. Қажеттілік теориясы (теория потребности). ***Ақпараттардағы сәйкессіздік қағидасы. Қазіргі ақпараттық блоктардағы тепе-теңдік заңдылығы.***

«Шығыс ақпарат» медиахолдингінің директоры, жазушы, публицист, «Дарын» мемлекеттік сыйлығының иегері Нұржан Қуантай былай дейді: «...Газеттегі ақпарат жанрының қысқа болуына баса мән беріледі, себебі қазір құлаш-құлаш материалдар оқылмайды. Сондықтан мақаладағы сөйлемдердің де қысқа, анық, дәл, нақты болуына баса назар аударылады. Фотосуреттердің сапалы болуы, олардың динамикалық қойылымы ерекше қадағаланып отырды» **[Монологтық сұхбат. Берікболова М. «Ор-ағаң істеген қара шаңырақ бұл!» // Айқын, 28 қазан, 2011].**

Жанрлық мәтіндерді газет (ақпарат) кеңістігіне-бетіне орналастыру қарапайым логикаға негізделген. Әр зат, әр бұйым өзіне лайықты орында тұру керек. Ол аудиторяға да, журналиске де қолайлы. Оның жылдам оқылуы, товарлық тартымдылығы осы тұрақтылыққа байланысты. Біз бұны жанрлық логистика дейміз.

Ақпаратты топтастыру принциптері:

1. Мезгілдік.

2. Аймақтық.

3. Кәсіптік (мамандық).

4. Ресми-лауазымдық.

5. Мән-мағыналық.

6. Аралас.

Дербес ақпарат табиғаты. Ақпарат стилистикасы. «Лид» ұғымы.

Ақпарат дегеніміз – жаңалық. Бойында жаңалығы жоқ ақпарат – жансыз организм. Мадам Тюссоның мұражайындағы балауыз ескерткіш сияқты.

**Журналистикадағы творчество-шығармашылық пен технологиялық мүмкіндіктер.**

Валентин Васильевич Ворошилов өзінің «Журналистика» атты оқулығында америка баспасөзі тәжірибесіне сүйене отырып, мындай лид (lead) түрлерін алға тартады.

**Қатты лид (жедел лид)**

1. Бір элемент лиді. Жаңалықтың ішіндегі бір элементті жарқырата, бедерлей көрсету. Адамның аты, уақыт, құбылыс, оқиға болған жер.

2. Жинақтау лиді. Ақпаратта бірнеше маңызды элемент болса, солардың басын біріктіреді. Соларға мүмкіндігінше бірдей көңіл бөлінеді.

3. Ілгек лиді. Жаңалықты бірден түйіп тастайды, көп созбай айтып тастайды.

4. Жылдам айқындау лиді. Кім? – деген сұрақтан басталады. Оған нақты, дәл жауап беріледі.

5. Баяу айқындау лиді. Аты-жөні белгісіз адам өзінің іс-әрекеті арқылы көзге көрінеді. Мәселен, қылмыс жасаса.

6. «Жалғыз оқ» лиді. Нақылға негізделеді. Мәселен, Бақыт Бақытсыздыққы ұшырады. Бұрынғы депутат, Бақыт Сыздықованың «Нұр-Отан» партиясы қатарынан шығарылғанын меңзеп тұр.

7. Түсіндірме лид. Онда алайда, соған қарамастан, дегенмен сияқты сөздер жүреді. Неге олай болды? – сияқты сұрақтарға жауап ізделеді.

8. Каламбур лиді. Сөзді. Қысқа мәтінді құлпыртуға негізделеді.

9. Әңгімелеу лиді. Оқиғаның қысқаша хронологиясын береді.

***Қатты лидтің жаңалықтары ешқашан сұраулы сөйлемнен басталмайды.***

**Жұмсақ лид (баяу лид)**

1. Баяндау лиді. Оқиғаны асықпай-аптықпай қысқаша баяндау. Дәстүрлі ақпарат.

2. Контраст (салыстырмалы) лид. Оқиғаға негіз болған әртүрлі жағдай, уақыт салыстырылады.

3. Стаккато лиді. Телеграф стиліндегі үзік-үзік фразалар. Емеуірінмен беріледі. Әнуар Сағдаттың өлімі.

4. Бағытталған лид. Бірінші абзацтан тікелей оқырманға, аудиторияға тіл қатады. Өздеріңіз білетіндей, сіздерге мәлім.

5. Сұраулы лид. Ашық сұрақтан, астарлы сұрақтан басталады.

6. Дәйексөз лиді. Белгілі, танымал адамдардың сөздерінен, пікірлерінен басталады.

7. Шолжаң лид. Жағдайды, құбылсты қалжыңға, әзілге орап беру.

**Бақылау сұрақтары:**

1. Журналистика пішіндерінің уақыт пен кеңістік ауқымында жұмыс істеу принципін түсіндіріңіз.
2. Лид әдісінің қазіргі баспасөзге қажеттілігін дәлелдеңіз.
3. Журналистика жанрларының бір-бірінен ажырату сипатына тоқталыңыз.
4. Ақпаратты топтастыру принципіне тоқталыңыз.

**Ұсынылатын әдебиет:**

1. Ворошилов В.В. Журналистика. – СПб.: Издательство Михайлова В.А., 2016.
2. Тертычный А.А. Жанры периодической печати. – М.: Аспект Пресс, 2017.